Hvorfor stemmer alle om ét mæglingsforslag?
At alle stemmer om ét samlet mæglingsforslag kaldes sammenkædning. Det skal blandt andet sikre, at løn og arbejdsvilkår ikke bliver trukket for skævt fra branche til branche.
I praksis betyder det, at en industritekniker fra Dansk Metal og en kontoransat fra HK også stemmer om hinandens overenskomster.
Der kan derfor være nogle områder, som isoleret set har forkastet deres overenskomst, men på grund af sammenkædningsreglen bliver hele forslaget godkendt, hvis der samlet set stemmes ja.